Един от вероятните сценарии за реализирането на проекта АЕЦ "Белене" е изграждане на централата с междудържавен заем от Русия по модел на унгарска АЕЦ "Пакш 2". Това стана ясно от думите на министъра на енергетиката Теменужка Петкова пред ресорната парламентарна комисия. Такова развитие на нещата обаче е в пълно противоречие с направените многократно досега заявление от властта, че държавата няма да дава допълнителни пари за ядрения проект.

Решението за това как и дали ще продължи изграждането на ядрената централа се очаква да вземе Народното събрание през следващата седмица, когато ще се обсъждат предложените от енергийния министър възможности.

От частен проект към междудържавен заем

Премиерът Бойко Борисов каза по време на посещението си в Москва, че АЕЦ "Белене" може да се случи само на пазарен принцип и с участието на стратегически инвеститор. Именно това по думите на министър Петкова пред депутатите е и другият най-вероятен сценарий за довършване на централата. За изпълнението му обаче държавното участие трябвало да бъде минимум 34%. Само че за това наличните активи, оценени за около 3 млрд. лв., няма да бъдат достатъчни и ще се наложи осигуряването на поне още токова, тъй като прогнозната цена на АЕЦ-а е 20 млрд. лева.